Гродзенскі губернатар назначыў загадчыкам Астрамечаўскай бібліятэкай святара Льва Раманоўскага, а назіральнікам – мясцовага настаўніка Антона Паўлавіча Зянкевіча (1886–1970), выхаванца Свіслацкай настаўніцкай семінарыі. Усю бібліятэчную работу ўзяў на сябе А. П. Зянкевіч, вёў яе без аплаты, на грамадскіх пачатках. Бібліятэка пры адкрыцці мела пачатковы кніжны фонд на суму 100 рублёў. Кнігі былі сабраны арганізатарамі часткова са сваіх уласных бібліятэк, часткова на ахвяраванні. Бібліятэка знаходзілася ў будынку школы ў асобным пакоі, кнігі размяшчаліся ў дзвюх вялікіх шафах.